text: Region Syddanmark måske snart fortid
  12 maj 2015 kl. 05.11
  Hvis blå blok vinder valget kan regionernes dage være talte.
  Med et udspil om nedlæggelse af landets fem regioner til fordel for fem sundhedsfællesskaber med hver sin professionelle bestyrelse i stedet for folkevalgte regionsråd, skaber Konservative nu pres på Venstre for før folketingsvalget at levere klare svar på, om partiet vil nedlægge regionerne.
  Samtlige de tre partier, Konservative, Liberal Alliance og Dansk Folkeparti, der skal bære Lars Løkke Rasmussen (V) ind i Statsministeriet, tager det nemlig nu ifølge Politiken tirsdag for givet, at regionerne vil blive nedlagt, hvis valget giver borgerligt flertal, som meningsmålingerne forudsiger.
  Både Socialdemokratiet, Radikale Venstre, SF og Enhedslisten vil bevare regionerne, og dermed er Venstre det eneste parti, der ikke vil svare klart på regionsspørgsmålet.
  Hverken Lars Løkke Rasmussen, politisk ordfører Inger Støjberg eller næstformand Kristian Jensen vil lade sig interviewe om sagen af Politiken.
  